अधूरे विकास काम 25 करोड़ की ग्रांट से होंगे पूरे: कल्याण
पटियाला | गांवोंके बकाया विकास कामों में तेजी लाने के लिए सरकार की हिदायतों के तहत ब्लॉक विकास और पंचायत अधिकारियों के साथ जिला कौंसिल चेयरमैन जसपाल सिंह कल्याण की अध्यक्षता में कौंसिल की जनरल हाउस मीटिंग हुई। प्रधानगी करते हुए जसपाल सिंह कल्याण ने कहा कि गांवों में ग्राम पंचायतों के साथ तालमेल करते हुए सभी विकास काम पूरे करने के जरूरी कदम उठाए जाएं। उन्होंने कहा कि जल्द ही सरकार की ओर से हलका स्तर पर 20 से 25 करोड़ रुपए की ग्रांट जारी की जानी है। और सभी महत्वपूर्ण कामों को पहल के आधार पर पूरा किया जाएगा।
उन्होंने कहा कि ब्लॉक राजपुरा के 13 गांवों को आदर्श गांवों के तौर पर विकसित किया जाएगा। इसमें तीन गांव नलास कलां, नलास खुर्द और सूरल खुर्द में अलग-अलग विकास कामों के लिए रूप रेखा तैयार की जा रही है। चेयरमैन ने बताया कि हाउस की ओर से गांव नलास कलां में करीब 1.70 करोड़, नलास खुर्द में 2.90 करोड़ और सूरल खुर्द में करीब 1.70 करोड़ की लागत से विकास काम करवाने को मंजूरी दी गई है।
एडीसी राजेश त्रिपाठी ने बताया कि मनरेगा के तहत जॉब कार्ड होल्डर मजदूरों की ओर से व्यापक स्तर पर विकास काम करवाए जाने का लक्ष्य निर्धारित किया गया है। समूह ब्लॉक विकास और पंचायत अधिकारियों को दिशा निर्देश जारी करते हुए उन्होंने कहा कि हरेक ब्लॉक में विकास कामों को पूरा करने के लिए नरेगा मजदूरों की सेवाओं को पहल के आधार पर अमल में लाया जाए। मीटिंग के दौरान चेयरमैन ब्लॉक समिति बलविंदर सिंह बरसट, चेयरमैन ब्लॉक समिति पातड़ां सुखविंदर सिंह बरास, सेक्रेट्री जिला कौंसिल गगनदीप सिंह, भूपिंदर सिंह शेखूपुर, लाल सिंह रणजीतगढ़ के अलावा अन्य मौजूद रहे।
hin_Deva hin_Deva hin_Deva hin_Deva